আপনি ইদানীং শরীর সচেতন। চিত্রনাট্যের প্রয়োজনে, নাকি নিজেকে সুস্থ রাখতে?
ইট্‌স গুড টু বি ফিট! ‘দ্য এক্সপোজে’ ছবিতে চরিত্রের প্রয়োজনে আমাকে ২০ কেজি ওজন কমাতে হয়েছিল। নিন্দকেরাও আমার স্ক্রিন প্রেজেন্সের প্রশংসা করেছিলেন। এই ছবিতে আমার চরিত্রের নাম রঘু। বেশ কিছু অ্যাকশন দৃশ্যও রয়েছে। রঘু কীভাবে ডাবলিনের কারাগার থেকে প্রেমিকা তারাকে বার করে আনে, এই নিয়েই গল্প! পরদায় যেন কোনওভাবেই বেমানান না লাগে, সেজন্য নিয়মিত জিমে যেতাম। স্টেরয়েড নিয়ে অন্তত পরদায় নিজেকে ফিট দেখাতে চাইনি!
অনেকে বলেন, আপনি মিউজিক্যাল থ্রিলার জঁর ছেড়ে বেরোতেই পারেন না।
মিউজিক এবং থ্রিল— এই দু’টো বিষয় আমার কাছে লাকি! ‘আপ কা সুরুর’ সুপারহিট হয়েছিল। ‘দ্য এক্সপোজে’র বক্স অফিস কালেকশনও বেশ ভাল। ইট্‌স বেটার টু বি ইন দ্য সেফ মোল্ড! ইট ওয়ার্কস। আরও একটা বিষয় রয়েছে। এই ছবিগুলো দিয়ে মিউজিককে আরও এগিয়ে নিয়ে যেতে পারি। মিউজিক্যাল থ্রিলার জঁরের চিত্রনাট্য দর্শকের যখন ভাল লাগছে, তখন এই ধরনের ছবি না বানানোর তো কোনও কারণ নেই!
অভিনয় জগতের তিন লেজেন্ডের সঙ্গে আপনি অভিনয় করেছেন এই ছবিতে। নাসিরুদ্দিন শাহ, কবীর বেদি এবং শেখর কপূর...।
শ্যুটিংয়ের সময় একজন অভিনেতার কীভাবে সবকিছু ভুলে গিয়ে চরিত্র হয়ে ওঠা উচিত, সেটা আমি নাসির সাব’এর কাছ থেকে শিখেছি। উনি কাজ করতে রাজি হয়েছেন, সেজন্য ওঁর কাছে কৃতজ্ঞ। শেখর কপূরের মতো পেশাদার অভিনেতা আমি আগে দেখিনি। পরিচালক হিসেবে তো বটেই, অভিনেতা হিসেবেও উনি অনবদ্য! এবং কবীর বেদি এখানে পুলিশ কমিশনারের চরিত্রে অভিনয় করছেন। প্রত্যেকের কাছ থেকেই কিছু না কিছু শিখেছি।

ফারহার সঙ্গে হিমেশ। ছবি: সুপ্রতিম চট্টোপাধ্যায়
এতজন তুখড় অভিনেতার মাঝে আপনাকে ম্লান লাগতে পারে, এমনটা কখনও মনে হয়নি?
লার্জার দ্যান লাইফ ইমেজ রয়েছে, এমন কাউকেই কাস্ট করতে হতো। আর যেহেতু এটা থ্রিলার সিনেমা, কোনও চরিত্রকে প্রতিষ্ঠিত করতে গিয়ে বেশি রিল-টাইম নষ্ট করা সম্ভব ছিল না। পাঁচ মিনিটেই দর্শক যাতে চরিত্রগুলো সম্পর্কে ধারণা তৈরি করতে পারেন, সেটা সব সময় মাথায় রাখতে হয়েছে। সেই কারণে ওঁদের প্রস্তাব দিয়েছিলাম।
‘তেরা সুরুর’এর বেশিরভাগ শ্যুটিংই হয়েছে ডাবলিনে। শ্যুটিং লোকেশন হিসেবে ডাবলিনকেই বাছলেন কেন?
পকেটের কারণে! ডাবলিনে শ্যুটিংয়ের খরচ অন্যান্য জায়গার চেয়ে কম। পরদায় দেখে মনে হতেই পারে, প্রচুর খরচ করে শ্যুটিং করেছি। আদৌ তা নয়! ওখানে দিনে প্রায় ১৫ ঘণ্টা সূর্যের আলো থাকে। শ্যুটিংয়ের জন্য অনেকটা বাড়তি সময় পেয়েছি। দর্শকের ছবিটা কতটা ভাল লাগে, আপাতত সেই অপেক্ষাতেই রয়েছি!
দীপিকা পাড়ুকোন, হংসিকা মোটওয়ানি আপনার হাত ধরে বলিউডে এসেছেন। সেই তালিকায় এবার নতুন সংযোজন ফারহা করিমি।
‘সুরুর’এর সঙ্গে ফ্রেশ-ফেস বিষয়টা ওতপ্রোতভাবে জড়িত। ছবিতে নায়িকার চরিত্রে অভিনয় করছেন ফারহা করিমি। ছবি হোক বা অ্যালবাম, রিলিজের পর এখনও অবধি সুরুর-গার্লরা দর্শকের প্রচুর ভালবাসা পেয়েছেন। আশা করি ফারহাও পাবে! এছাড়াও ছবিতে রঘু এবং তারার রসায়নের ফ্রেশনেসটা দেখাতেই ফারহাকে পছন্দ করেছিলাম।
‘আপ কা সুরুর’এর সিক্যুয়েল বানাতে প্রায় এক দশক লেগে গেল?
‘তেরা সুরুর’কে ঠিক ‘আপ কা সুরুর’এর সিক্যুয়েল বলব না! বরং ‘তেরা সুরুর’ হল এমন একটা ছবি, যা ‘সুরুর’ ব্র্যান্ডটাকে এগিয়ে নিয়ে যাবে। সেই ভাবনা থেকেই এই ছবিটা বানিয়েছি। জানেন, ‘সুরুর’ কথাটা এখনও অবধি ইন্টারনেটে মোস্ট-সার্চড শব্দগুলোর মধ্যে একটা। তাই ব্র্যান্ড-ভ্যালুর কথা মাথায় রেখে একটা ভাল চিত্রনাট্য প্রয়োজন ছিল। বিদেশে শ্যুটিং, রোম্যান্স, মারকাটারি অ্যাকশন-দৃশ্য, প্রত্যেকটাই গল্পে দরকার ছিল।
‘তেরা সুরুর’এর জন্য সিক্স-প্যাক অ্যাব বানিয়েছেন। ডায়েট রুটিনটা কেমন ছিল?
সকাল ৭টা’য় একটা হেভি-ব্রেকফাস্ট। সকাল ৯টায় আবার খেতাম। দুপুরে পেট ভরে লাঞ্চ। বাকি সময়টা যতটা কম খাওয়া সম্ভব, সেই চেষ্টা করতাম! দুপুর ৩টের পর বেশি মাত্রায় প্রোটিন খাবার খেতাম। রাত ৮টার পর আর খাওয়া নয়। নিয়মিত জিমে গিয়ে শরীরচর্চা তো ছিলই। প্রতি রবিবার আমার ছুটি থাকত। চোয়ালের শেপ ঠিক করার জন্য মুখেরও কিছু এক্সারসাইজ করতাম। এই অবধি ঠিক আছে। নিয়ম মেনে চলাটাই ছিল সবচেয়ে বড় চ্যালেঞ্জ।
২০০৭-২০০৮ সালে প্রতি শুক্রবার তিনটে ছবি মুক্তি পেলে দু’টোর সংগীত পরিচালনা করতেন হিমেশ রেশমিয়া। সেই দিনগুলোকে মিস্ করেন?
কেরিয়ারে ৭০০’র বেশি গান, ১২০টা ছবিতে কাজ করার পর আমার কাছে সকলের প্রত্যাশা অনেকটা বেড়ে গিয়েছে। কম কাজ করছি বলে কিন্তু নিরাপত্তাহীনতায় ভুগছি না! বিগত চার-পাঁচ বছরের কথাই যদি বলেন, প্রচুর হিট গান দর্শককে উপহার দিয়েছি। এমন ভাবার কোনও কারণ নেই, তুড়ি মেরেই ওই গানগুলো কম্পোজ করা যায়!
নাকি সুরে গাওয়া ছেড়ে দিলেন কেন?
‘বোল বচ্চন’ ছবির ‘চালাও না...’র মিড্‌ল অকটেভ হিট হয়েছিল। এই ছবিতে আমার তিনটে নেজাল-ট্র্যাক রয়েছে। দু’টো কনটেম্পোরারি ট্র্যাকও রয়েছে। যার মধ্যে একটা মিড্‌ল অকটেভে কম্পোজ করা। এই ছবিতে দর্শক আমার কাজের ভ্যারাইটি দেখতে পাবেন। এটাকে নিজের সেফ-জোন ভেঙে নতুনভাবে শুরু করার প্রক্রিয়া বলতে পারেন!
পরের প্রজেক্ট কী?
‘দ্য এক্সপোজে’র সিক্যুয়েলের কাজ শুরু করব। এছাড়াও আমি কয়েকটা ছবির গান কম্পোজ করেছি। সেগুলো কিছুদিনের মধ্যেই মুক্তি পাবে। একটা ইন্টারন্যাশনাল অ্যালবাম মুক্তি পাওয়ার কথা। সেটার প্রচারে কয়েক মাস বিভিন্ন দেশে ঘুরতে হবে। রিয়্যালিটি শো’এর কাজ তো রয়েইছে।